Kazachstano herbas
Kazachstano herbas – vienas iš Kazachstano valstybės atributų. Herbo skydas apvalus, laukas žydras, kurio centre auksinis šanirakas (kaz. Шаңырақ, şañıraq; centrinė jurtos kupolo dalis), nuo kurio į visas puses kaip saulės spinduliai eina auksinės atramos. Skyde šonuose du į šonus žiūrintys mitologiniai sparnuoti žirgai tulparai. Skydo apatinėje kaspinas su užrašu Қазақстан. Herbe yra tik dvi spalvos – žydra ir auksinė. Apvali skydo forma simbolizuoja gyvenimą ir amžinybę. Šanirakas simbolizuoja šeimos gerovę, taiką ir ramybę, o valstybės herbe – bendrus visų Kazachstano gyventojų namus. Tulparo sparnai simbolizuoja svajonę apie stiprią, klestinčią valstybę, tyrus sumanymus ir siekimą tobulėti bei siekti harmonijos visuomenėje, su gamta ir pasaulio civilizacija. Herbe pavaizduoti du mitiniai žirgai, kurie iš abiejų pusių saugo šaniraką. Jie taip pat simbolizuoja idėją ginti tėvynę.